CELEX: 62013CN0507
Language: hu
Date: 2013-09-20 00:00:00
Title: C-507/13. sz. ügy: 2013. szeptember 20-án benyújtott kereset — Nagy-Britannia és Észak-Írország Egyesült Királysága kontra Európai Parlament és az Európai Unió Tanácsa

7.12.2013   
            
            
               HU
            
            
               Az Európai Unió Hivatalos Lapja
            
            
               C 359/4
            
         2013. szeptember 20-án benyújtott kereset — Nagy-Britannia és Észak-Írország Egyesült Királysága kontra Európai Parlament és az Európai Unió Tanácsa
   (C-507/13. sz. ügy)
   2013/C 359/05
   Az eljárás nyelve: angol
   
      Felek
   
   
      Felperes: Nagy-Britannia és Észak-Írország Egyesült Királysága (képviselők: E. Jenkinson, S. Behzadi-Spencer meghatalmazottak és K. Beal QC)
   
      Alperesek: Európai Parlament, az Európai Unió Tanácsa
   
      Kereseti kérelmek
   
   
               —
            
            
               a Bíróság semmisítse meg a 2013/36/EU irányelv (CRD-IV-irányelv) (1) 94. cikke (1) bekezdésének g) pontját, 94. cikke (2) bekezdését és/vagy 162. cikkének (1) és (3) bekezdését,
            
         
               —
            
            
               semmisítse meg az 575/2013/EU rendelet (CR-rendelet) (2) 450. cikke (1) bekezdésének d), i) és/vagy j) pontját, és/vagy az 521. cikkének (2) bekezdését;
            
         
               —
            
            
               az Európai Parlamentet és az Európai Unió Tanácsát kötelezze ezen eljárás költségeinek viselésére.
            
         
      Jogalapok és fontosabb érvek
   
   Az Egyesült Királyság az Európai Parlament és az Európai Unió Tanácsa által elfogadott egyes jogi aktusok meghatározott rendelkezéseinek megsemmisítését kéri az Európai Unió működéséről szóló szerződés (EUMSZ) 263. cikke alapján. A megsemmisítés iránti kérelem a „CRD-IV-csomagra” vonatkozik, amely 2013. július 17-én lépett hatályba. A csomag az új tőkekövetelmény-irányelvből, a 2013/36/EU irányelvből, valamint az új tőkekövetelmény-rendeletből tevődik össze. Az Egyesült Királyság csak az e jogszabályokban szereplő egyes rendelkezéseket kívánja vitatni, mégpedig vitatott:
   
               i.
            
            
               a Hivatalos Lapban2013. június 27-én közzétett 2013/36/EU irányelv (CRD-IV-irányelv) 94. cikke (1) bekezdésének g) pontja, 94. cikkének (2) bekezdése és 162. cikkének (1) és (3) bekezdése. A 164. cikk szerint az irányelv 2013. július 17-én lépett hatályba.
            
         
               ii.
            
            
               az 575/2013/EU rendelet (CR-rendelet) 450. cikke (1) bekezdésének d), i) és j) pontja, valamint az 521. cikkének (2) bekezdése. A CR-rendeletet 2013. június 27-én tették közzé a Hivatalos Lapban, de az 521. cikkének (1) bekezdése szerint 2013. június 28-án lépett hatályba. E rendeletet az 521. cikk (1) bekezdése szerint 2014. január 1-jétől kell alkalmazni.
            
         A megtámadott aktusokkal a Parlament és a Tanács számos olyan intézkedést vezetett be, amely az intézmények (azaz a CR-rendelet 4. cikkében meghatározott hitelintézetek és befektetési vállalkozások) egyes alkalmazottai részére megengedhető módon fizethető változó javadalmazásra vonatkozik. Így különösen a CRD-IV-irányelv 94. cikke (1) bekezdésének g) pontja korlátokat szab a „jelentős kockázatot vállaló személyek” részére fizethető javadalmazás változó összetevőjével szemben. Ez a köznyelvben a „bankárok bónuszplafonjaként” vált ismertté. Továbbá a CRD-IV-irányelv 94. cikkének (1) bekezdése szerint az uniós jogalkotó az EUMSZ 114. cikk alapján létrehozott szervre, az Európai Bankhatóságra (EBH) ruházta azt a feladatot, hogy meghatározza azokat a kritériumokat, amelyek alapján a „jelentős kockázatot vállaló személyek” minden egyes intézménynél azonosíthatók, és hogy iránymutatásokat dolgozzon ki a hosszú távú változó javadalmazásra alkalmazható diszkontráta tekintetében. A CR-rendelet 450. cikke pedig azt követeli, hogy az azonosítást követően az intézmények nyilvános terjesztés céljából hozzanak nyilvánosságra bizonyos részleteket e személyek bérezése tekintetében.
   Az Egyesült Királyság azt állítja, hogy a megtámadott rendelkezéseket az alábbi okokból meg kell semmisíteni:
   
               i.
            
            
               A megtámadott rendelkezések Szerződésre alapított jogi alapja nem megfelelő;
            
         
               ii.
            
            
               A megtámadott rendelkezések aránytalanok és/vagy nem felelnek meg a szubszidiaritás elvének;
            
         
               iii.
            
            
               A megtámadott rendelkezéseket oly módon léptették hatályba, amely sérti a jogbiztonság elvét;
            
         
               iv.
            
            
               Hatásköri túllépést valósít meg egyes feladatok EBH-ra ruházása és a Bizottság bizonyos jogkörökkel való felruházása;
            
         
               v.
            
            
               A jelzett, CR-rendeletben szereplő nyilvánosságra hozatali követelmények sértik az adatvédelem és a magánélet védelmének uniós jogi elveit.
            
         
               vi.
            
            
               Mivel a 94. cikk (1) bekezdésének g) pontját alkalmazni kell az intézmények alkalmazottaira az EGT-n kívül is, e rendelkezés sérti az EUSZ 3. cikk (5) bekezdését és a nemzetközi szokásjogban foglalt területiség elvét.
            
         
      (1)  A hitelintézetek tevékenységéhez való hozzáférésről és a hitelintézetek és befektetési vállalkozások prudenciális felügyeletéről, a 2002/87/EK irányelv módosításáról, a 2006/48/EK és a 2006/49/EK irányelv hatályon kívül helyezéséről szóló, 2013. június 26-i 2013/36/EU európai parlamenti és tanácsi irányelv (HL L 176., 338. o.)
   
      (2)  A hitelintézetekre és befektetési vállalkozásokra vonatkozó prudenciális követelményekről és a 648/2012/EU rendelet módosításáról szóló, 2013. június 26-i 575/2013/EU európai parlamenti és tanácsi rendelet (HL L 176., 1. o.)